ΓΡΑΠΤΗ ΕΡΩΤΗΣΗ E-3052/97 υποβολή: Amedeo Amadeo (NI) προς την Επιτροπή (2 Οκτωβρίου 1997)

Θέμα: Πράσινη Βίβλος για τις δημόσιες συμβάσεις

Η ερώτηση αφορά την «Πράσινη Βίβλο - Δημόσιες Συμβάσεις στην Ευρωπαϊκή Ένωση: κατευθύνσεις και προβληματισμοί για το μέλλον» (έγγρ. COM(96) 0583 τελικό): Ζητούμε να λαμβάνονται περισσότερο υπόψη, από τις αρχές που εξετάζουν τις προσφορές στον τομέα των δημοσίων συμβάσεων, η ποιότητα των προσφορών σε συνάρτηση με τα οικονομικά πλεονεκτήματα που παρουσιάζουν θεωρώντας ότι η τιμή είναι μόνο ένα από τα προς εξέταση στοιχεία αυτών. Πράγματι, υπάρχουν άλλοι παράγοντες που πρέπει να λαμβάνονται υπόψη: η ποιότητα, η τήρηση των προθεσμιών, η προστασία του περιβάλλοντος, η λειτουργικότητα, η ασφάλεια, κ.τ.λ., ήτοι το συνολικό κόστος της προσφοράς υπολογιζόμενο στη διάρκεια του χρόνου.

Μία ευρωπαϊκή πολιτική στον τομέα των συμβάσεων για την ανάθεση δημοσίων έργων θα έπρεπε να ενισχύει την έννοια του «καλύτερου προσφέροντος» βάσει σαφών κανόνων που πρέπει να αναφέρονται στους όρους των αρχών που εξετάζουν τις προσφορές ώστε να οδηγούμαστε στην επιλογή της «οικονομικώς πιο επωφελούς προσφοράς» κα όχι της «φθηνότερης προσφοράς».

Απάντηση του κ. Monti εξ ονόματος της Επιτροπής (18 Νοεμβρίου 1997)

Το Αξιότιμο Μέλος του Κοινοβουλίου θεωρεί ότι η πολιτική για τις δημόσιες συμβάσεις πρέπει να εστιάζεται στην έννοια της «καλύτερης προσφοράς», καθορίζοντας κανόνες που να οδηγούν τις αναθέτουσες αρχές να δίνουν προτεραιότητα στην «οικονομικώς πιο επωφελή προσφορά» και όχι στην «χαμηλότερη προσφορά».

Μετά την έγκριση του Πράσινου Βιβλίου της Επιτροπής για τις δημόσιες συμβάσεις στις 27 Νοεμβρίου 1996, ξεκίνησε ευρεία διαβούλευση με όλα τα ενδιαφερόμενα μέρη για διάφορες πλευρές της ευρωπαϊκής πολιτικής για τις δημόσιες συμβάσεις. Ορισμένες από τις συνεισφορές αναφέρονται στο πρόβλημα αυτό. Μετά την έγκριση από το Κοινοβούλιο επίσημης θέσης για το Πράσινο Βιβλίο, το στάδιο των διαβουλεύσεων θα ολοκληρωθεί και η Επιτροπή θα εγκρίνει μία ανακοίνωση για την πολιτική σχετικά με τις δημόσιες συμβάσεις και θα λάβει θέση για τα κυριότερα θέματα που προέκυψαν από τις διαβουλεύσεις.

Οι οδηγίες για τις δημόσιες συμβάσεις επιτρέπουν την ανάθεση συμβάσεων είτε μόνο με βάση την τιμή είτε βάσει του κριτηρίου της πιο συμφέρουσας προσφοράς. Μπορούν να ληφθούν υπόψη διάφορα κριτήρια τεχνικής ή οικονομικής φύσης, εφόσον δεν συνιστούν διακρίσεις. Η γνώμη της Επιτροπής είναι ότι και τα δύο κριτήρια διαδραματίζουν κάποιο ρόλο. Για ορισμένες αναθέσεις, μόνο η τιμή φαίνεται να αποτελεί το καλύτερο κριτήριο, όπως για απλά και εύκολα καθοριζόμενα προϊόντα. Ωστόσο, μόνο η τιμή φαίνεται ακατάλληλη για πολύπλοκες συμβάσεις. Η Επιτροπή είναι ενήμερη ότι τουλάχιστον σε ότι αφορά τις κατασκευαστικές συμβάσεις, υπάρχει τάση για τις αναθέτουσες αρχές να βασίζονται αποκλειστικά στην τιμή ώστε να επωφελούνται από την τρέχουσα κατάσταση του ιδιαίτερα υψηλού ανταγωνισμού στον τομέα. Παρά το γεγονός ότι οι αναθέτουσες αρχές ανακοινώνουν την ανάθεση της σύμβασης βάσει της πλέον συμφέρουσας προσφοράς, στην πρακτική εφαρμόζουν μόνο το κριτήριο της τιμής, δεδομένου ότι η αξιολόγηση είναι ευκολότερη. Μια τέτοια πρακτική αποτελεί παράβαση των κανόνων.

Ωστόσο, η Επιτροπή δεν θεωρεί ότι η διατύπωση των κανόνων για τα κριτήρια ανάθεσης πρέπει να μεταβληθεί. Οι κανόνες αυτοί πρέπει να δίνουν στις αναθέτουσες αρχές ευρύτερο περιθώριο για την επιλογή των κριτηρίων (εφόσον πρόκειται για οικονομικά κριτήρια) και ιδιαίτερα τη δυνατότητα ανάθεσης των συμβάσεων μόνο με βάση την τιμή. Πάντως, στις πρωτοβουλίες που σκοπεύει να αναλάβει η Επιτροπή σχετικά με την πληροφόρηση και την εκπαίδευση, θα πρέπει να διευκρινίζεται ότι δεν είναι υποχρεωτικό να ανατίθενται συμβάσεις μόνο ή κυρίως βάσει της τιμής, και να ενθαρρύνονται οι αναθέτουσες αρχές να επιλέγουν τα καταλληλότερα κριτήρια για την ανάθεση των συμβάσεων.

Τέλος, θα πρέπει να υπενθυμιστεί ότι η προστασία του περιβάλλοντος, που αναφέρεται ως κριτήριο ποιότητας, δεν είναι, σύμφωνα με το τρέχον πλαίσιο, προσαρμοσμένη ώστε να καθορίζει την οικονομικά πλέον συμφέρουσα προσφορά. Ως προς το σημείο αυτό, η Επιτροπή εφιστά την προσοχή του Αξιότιμου Μέλους του Κοινοβουλίου στην λεπτομερή θέση της Επιτροπής για τις δυνατότητες που προσφέρει το σημερινό πλαίσιο ως προς την προστασία του περιβάλλοντος σε σχέση με τις διαδικασίες δημοσίων συμβάσεων που καθορίζονται στα σημεία 5.45 και 5.53 του Πράσινου Βιβλίου.